জাঁ জাক্‌ রুশো তাঁর ‘এসে অন দি অরিজিন অব ল্যাঙ্গুয়েজ’ (ভাষার উৎপত্তিবিষয়ক প্রবন্ধ)-এ বলেন, রাজনীতির সম্ভাব্যতার পূর্বেই ভাষার বিকাশ ঘটতে হবে। ফরাসি বিপ্লবের অন্যতম লক্ষ্য ছিল প্রভঁসাল, ব্রতঁ বা বাস্ক ইত্যাদি আঞ্চলিক ভাষার প্রভাব গৌণ পর্যায়ে রেখে মান ফরাসি বা ইল দ্য ফ্রাঁসের ফরাসিকে জাতীয় ভাষার মর্যাদায় প্রতিষ্ঠিত করা। ঊনবিংশ শতাব্দীর শেষার্ধে জাতির সংজ্ঞা-নিরূপণে ভাষার গুরুত্বের ওপর দৃষ্টি পড়ে। জাতিগঠনে আজ ভাষা-পরিকল্পনার একটা গুরুত্বপূর্ণ ভূমিকা লক্ষ করা হচ্ছে।